Informatīvais ziņojums
[bookmark: _Hlk82519853]par Eiropas Savienības konkurētspējas (iekšējā tirgus un rūpniecības) ministru 2026. gada 9. un 10. jūlija neformālajā sanāksmē izskatāmajiem jautājumiem

[bookmark: _Hlk191286439]2026. gada 9. un 10. jūlijā Dublinā (Īrijā) notiks Eiropas Savienības (ES) konkurētspējas (iekšējā tirgus un rūpniecības) ministru neformālā sanāksme, kurā tiks apspriesti iekšējā tirgus un rūpniecības jautājumi. 
Īrijas prezidentūra uzsāk darbu laikā, kad ES konkurētspējas jautājumi ir īpaši aktuāli. Lai stiprinātu Eiropas konkurētspēju un produktivitāti, ir nepieciešama steidzama un koordinēta rīcība. Šī neformālā sanāksme sniegs iespēju apspriest būtiskus jautājumus, tostarp finansējuma pieejamību augošiem uzņēmumiem, rūpniecības dekarbonizācijas izaicinājumus un virzību uz patiesi integrētu vienoto tirgu.
Pirmā diskusija sanāksmē būs veltīta Eiropas augošu uzņēmumu finansējuma problemātikai. Šīs problēmas pamatā ir iespējkapitāla un privātā kapitāla fondu ierobežotais apmērs un sniegums, kā arī nepieciešamība publiskos finanšu instrumentus un normatīvo regulējumu pilnveidot, lai veicinātu investīcijas.
Otrā diskusija sniegs iespēju izvērtēt, kā dalībvalstis var veicināt rūpniecības dekarbonizāciju nacionālā līmenī, vienlaikus saglabājot starptautisko konkurētspēju.
Sanāksmes noslēgumā paredzētās darba pusdienas sniegs iespēju delegācijām apmainīties viedokļiem par kopīgo atbildību efektīvākas rīcības nodrošināšanā ar mērķi novērst būtiskos šķēršļus, kas joprojām kavē pilnībā funkcionējoša un integrēta vienotā tirgus izveidi.

1) Privātā finansējuma piesaistīšana augošiem maziem un vidējiem uzņēmumiem (Mobilising Private Financing for Scaling SMEs)
· Politikas debates
Viens no galvenajiem ES konkurētspējas izaicinājumiem ir noturīgais augošiem uzņēmumiem paredzētā finansējuma sadales disbalanss. Lai gan Eiropā veidojas spēcīga inovatīvu uzņēmumu bāze, ES ir grūtības palīdzēt šiem uzņēmumiem attīstīties par globāli konkurētspējīgiem spēlētājiem. Šis disbalanss īpaši izpaužas izaugsmes posmā, kur iespējkapitāla investīcijas ES joprojām ir krietni zemākas nekā ASV. Lai novērstu šo disbalansu un sasniegtu savus stratēģiskos mērķus, Eiropai ir jāspēj piesaistīt ievērojami lielāks privātā kapitāla apmērs. Pretējā gadījumā pastāv risks, ka perspektīvākie uzņēmumi turpinās pārcelties uz tirgiem ar plašākām kapitāla iespējām.
Šīs problēmas pamatā ir nepietiekami attīstīti kapitāla tirgi, sadrumstalotas finanšu sistēmas un piesardzīga investīciju kultūra. Turklāt institucionālie investori, piemēram, pensiju fondi un apdrošināšanas sabiedrības, šajā jomā joprojām nav iesaistīti pietiekami. To nosaka gan regulatīvie ierobežojumi, gan tirgus apstākļi. Sadrumstalots regulējums un prudenciālas prasības bieži attur no ieguldījumiem iespējkapitālā un izaugsmes kapitālā, turklāt daudziem investoriem trūkst nepieciešamās pieredzes, lai šajos instrumentos ieguldītu lielā apjomā. Papildu izaicinājums ir arī salīdzinoši nelielais Eiropas fondu apjoms, kas ierobežo iespējas veikt stratēģiskas investīcijas.
Rezultātā Eiropā trūkst pietiekami lielu un attīstītu iespējkapitāla, izaugsmes kapitāla un privātā kapitāla fondu, kas varētu atbalstīt mazos un vidējos uzņēmumus to vēlākajos attīstības posmos. Tas savukārt ierobežo uzņēmumu spēju pilnvērtīgi augt vienotajā tirgū.
Lai šo finansējuma sadales disbalansu augošiem uzņēmumiem mazinātu, nepieciešama mērķtiecīga un izlēmīga rīcība – gan likvidējot investīciju šķēršļus, gan veicot mērķētas publiskās intervences, kas veicina privātā kapitāla ienākšanu. Svarīgākie uzdevumi ir samazināt regulējuma sadrumstalotību, atvieglot pārrobežu investīcijas un stiprināt motivējošus mehānismus institucionālajiem investoriem ieguldīt iespējkapitālā un izaugsmes kapitālā. Nozīmīga loma būs Eiropas uzkrājumu un investīciju savienības iniciatīvām, kas Eiropas uzkrājumus palīdzēs labāk savienot ar strauji augošiem maziem un vidējiem uzņēmumiem (turpmāk-MVU).
Publiskais finansējums šajā procesā kalpo kā būtisks katalizators. Tādi instrumenti kā Eiropas tehnoloģiju čempionu iniciatīva un Eiropas Fonds augošiem uzņēmumiem jau palīdz veidot lielākus fondus un līdzfinansēšanai piesaistīt institucionālos investorus. Līdzīgi risinājumi top arī dalībvalstīs. Papildus tam plānotais Eiropas Konkurētspējas fonds nākamajā daudzgadu budžetā (2028.–2034.) arī paredzēs atbalstu attiecībā uz augošu uzņēmumu piekļuvi finansējumam.
Tomēr, lai izveidotu patiesi vienotu Eiropas pieeju, ir svarīgi nodrošināt, ka šie mehānismi darbojas visās dalībvalstīs, arī tajās, kurās tirgi ir mazāk attīstīti. Tas stiprinās kopējo ES konkurētspēju. Ņemot to vērā, Īrijas prezidentūra piedāvā diskutēt par šādiem jautājumiem:
· Kā piesaistīt institucionālo kapitālu? Papildus normatīvajiem uzlabojumiem – kādi mērķēti mehānismi vai riska dalīšanas principi būtu nepieciešami, lai motivētu piesardzīgos institucionālos investorus ieguldīt iespējkapitāla tirgū?
· Kā veidot kopīgu pieeju? Kā dalībvalstis var labāk saskaņot savus publiskā finansējuma instrumentus ar ES līmeņa iniciatīvām, lai izveidotu vienotu Eiropas ekosistēmu augošu uzņēmumu attīstībai un izvairītos no kapitāla sadrumstalotības?
Latvijas nostāja
Latvijas nostāja ir izklāstīta Ekonomikas ministrijas nacionālajā pozīcijā Nr. 1 “Par Komisijas komunikāciju “ES konkurētspējas kompass””, kas apstiprināta 2025. gada 4. marta MK sēdē.
Latvija, pamatojoties uz Ekonomikas ministrijas nacionālo pozīciju par Eiropas Komisijas komunikāciju “ES konkurētspējas kompass”, atbalsta Eiropas Savienības iniciatīvas, kas vērstas uz privātā finansējuma piesaistīšanas veicināšanu augošiem maziem un vidējiem uzņēmumiem, uzsverot, ka uzņēmumu konkurētspējas stiprināšanā ļoti nozīmīga ir piekļuve kapitālam, īpaši izaugsmes posmā. Nepieciešams uzlabot pārrobežu investīciju vidi un stiprināt kapitāla tirgus attīstību, vienlaikus nodrošinot, ka regulējuma prasības nekavē investoru iesaisti.
Latvijas ieskatā, ES līmenī ir rūpīgi jāpārdomā investīciju plūsmas un nepieciešamie stimuli Austrumu pierobežā. Šobrīd vērojama ļoti piesardzīga investīciju politika, gan no privātā sektora, gan starptautiskajiem finansētājiem. Karadarbība Ukrainā un potenciālie riski, ko investori saskata ieguldījumiem ES dalībvalstīs, kas robežojas ar Krievijas Federāciju un Baltkrieviju,  būtiski kavē ES starptautisko konkurētspēju. Tāpēc būtiska ir ES līmeņa finansējuma pieejamība primāri šajās dalībvalstīs, tādējādi radot skaidru signālu par ES vienotu rīcību konkurētspējas stiprināšanā.
Latvija aicina Eiropas Komisiju pārskatīt valsts atbalsta interpretāciju attiecībā uz valsts institūciju sadarbību ar nacionālajiem pensiju fondiem MVU finansēšanai, atzīstot šādu sadarbību par tirgus nepilnībai atbilstošu risinājumu dalībvalstīs, kuru IKP ir zem 80% no ES vidējā līmeņa, neuzliekot katrai valstij pienākumu šo tirgus nepilnību pierādīt individuāli. Šāda pieeja mazinātu administratīvo slogu, ļautu efektīvāk piesaistīt Eiropas pensiju kapitālu ieguldījumiem ES ekonomikā, tostarp kopīgiem instrumentiem ar valsts attīstības finanšu institūcijām, piemēram, ALTUM fondiem, un vienlaikus stiprinātu MVU piekļuvi kapitālam. Šāda izņēmuma piemērošanas priekšnoteikums var būt ieguldījumu novirzīšana arī stratēģiski svarīgās jomās, īpaši drošības un aizsardzības industrijā.
Otrs nozīmīgs jautājums ir finansējuma apguve projektu līmenī – šobrīd, piedaloties publiskajam sektoram ar tā finansējumu (ES fondi), finansējums tiek piešķirts kā valsts atbalsts. Nepieciešams turpināt diskusiju par elastīgākiem risinājumiem ES līmenī, kas ļautu, pirmkārt, palielināt noteiktos valsts atbalsta apmērus, un, otrkārt, nepiemērot valsts atbalsta nosacījumus (intensitāte, apmēri), īpaši tādās stratēģiskās nozarēs kā aizsardzības industrija, tādējādi ļaujot efektīvāk kombinēt privāto un publisko finansējumu.
Vienlaikus nepieciešams attīstīt efektīvus riska dalīšanas mehānismus, tostarp publiskā un privātā kapitāla kopīgus investīciju instrumentus, ES līmeņa garantiju un līdzfinansējuma risinājumus, kā arī nodrošināt stabilu un prognozējamu investīciju vidi.
Viens no fondiem, kas varētu veicināt ES konkurētspējas celšanu, ir Eiropas Konkurētspējas fonds (EKF), kura ietvaros būtiski ir atbalstīt Austrumu pierobežas stiprināšanu, jo tas nav tikai militārās drošības jautājums – tā ir arī civilā drošība, ekonomiskā drošība, investīciju vide, cilvēku noturēšana reģionos un kopējās konkurētspējas celšana. Vienlaikus EKF ietvaros Latvijai ir svarīgi, lai darba programmās paliktu nosacījums par iekļaujošo principu, kas tiktu īstenots atbalsta programmu līmenī, nevis paliktu tikai deklaratīvā līmenī. Šāds nosacījums veicinātu vienmērīgu finansējuma izkliedi ES un veicinātu dalībvalstu konkurētspējas celšanu visā ES. EKF būtiski ir attīstīt stratēģiski svarīgus projektus, kas spētu veicināt Eiropas konkurētspējas celšanu pasaulē.
2) Rūpniecības dekarbonizācijas veicināšana: energosistēmas, tīkli un konkurētspēja ES (Powering Industrial Decarbonisation: Energy Systems, Grids and Competitiveness in the EU)
· Politikas debates
Rūpniecības dekarbonizācija nav tikai klimata mērķis – tā ir kļuvusi par kritiski svarīgu ES konkurētspējas priekšnosacījumu. Eiropas uzņēmumi arvien vairāk konkurē globālajā tirgū, balstoties uz vidisko efektivitāti, produktu inovāciju un augstiem kvalitātes standartiem.
Tomēr rūpniecības salāgošana ar zaļo pārkārtošanos joprojām ir būtisks izaicinājums. Komerciālos stimulus elektrifikācijai pašlaik vājina būtiski strukturālie šķēršļi:
· Enerģijas izmaksu disbalanss: ES industriālās elektroenerģijas izmaksas joprojām pārsniedz fosilā kurināmā izmaksas un nereti ir 2–3 reizes augstākas nekā konkurentiem ASV un Ķīnā.
· Infrastruktūras ierobežojumi: nepietiekama elektroenerģijas tīklu jauda un ievērojami kavēti pieslēguma procesi turpina bremzēt svarīgas investīcijas.
· Regulatīvie traucēkļi: lēni un sarežģīti atļauju izsniegšanas procesi, kā arī vispārēja politikas nenoteiktība attur uzņēmumus no kapitāla investīcijām.
Šo šķēršļu pārvarēšana ir būtiska, lai sasniegtu ES klimatneitralitātes mērķus līdz 2050. gadam un vienlaikus saglabātu rūpniecības konkurētspēju.
Šīs pārejas virzībai nepieciešama divējāda pieeja. Pirmkārt, jāveicina pieprasījums pēc mazoglekļa produktiem, raidot skaidrus tirgus signālus un integrējot dekarbonizāciju uzņēmumu pamatstratēģijās. Otrkārt, dalībvalstīm būtiski jāsamazina administratīvais slogs un uzņēmējdarbības izmaksas uzņēmumiem, kas veic šīs investīcijas, vienlaikus izstrādājot politiku, kas nepieciešamo kapitālu ļauj piesaistīt lielā apjomā.
Zaļās pārkārtošanās pamats ir energotīkli. Lai rūpniecība būtu gatava ieguldīt straujākā elektrifikācijā, ir jāmazina izmaksu disbalanss starp elektroenerģiju un fosilo kurināmo, kā arī jāpaātrina pieslēgšanās tīkliem. Eiropas rūpniecība kopumā ir gatava ieviest inovatīvas tehnoloģijas un stiprināt enerģētisko drošību, ja vien infrastruktūra un cenu veidošanas mehānismi to atbalsta. Diskusijas jautājumi:
· Izmaksu disbalansa mazināšana: kā dalībvalstis var pārskatīt elektroenerģijas cenu veidošanas modeli un nodrošināt atbalsta mehānismus, kas paātrinātu rūpniecības elektrifikāciju, vienlaikus saglabājot energoietilpīgo nozaru konkurētspēju?
· Tīklu pieejamības uzlabošana: kādi tūlītēji, īstermiņa regulatīvi pasākumi (piemēram, elastīgu pieslēguma līgumu plašāka ieviešana) būtu prioritāri, lai mazinātu esošos tīkla ierobežojumus un paātrinātu pieslēgumu nodrošināšanu?
Latvijas nostāja
Latvijas nostāja ir izklāstīta Ekonomikas ministrijas nacionālajā pozīcijā Nr. 1 “Par Eiropas Savienības Konkurētspējas ministru padomes 2025. gada 12. marta sanāksmē izskatāmajiem jautājumiem”, kas apstiprināta 2025. gada 4. marta MK sēdē, kā arī pozīcijā Nr. 1 “Par priekšlikumu Eiropas Parlamenta un Padomes regulai, ar ko izveido pasākumu satvaru rūpnieciskās kapacitātes attīstības paātrināšanai un dekarbonizācijai stratēģiskajos sektoros un groza Regulas (ES) 2018/1724, (ES) 2024/1735 un (ES) 2024/3110”, kas apstiprināta 2026. gada 19. maija MK sēdē.
Attiecībā uz elektroenerģijas cenu veidošanas modeļa pārskatīšanu, elektroenerģijas cenu konkurētspēja ir kritisks priekšnosacījums rūpniecības elektrifikācijai un dekarbonizācijai. Dalībvalstīm būtu jānodrošina, ka dekarbonizācijas pasākumi tiek īstenoti konkurētspējīgās enerģijas izmaksu robežās, vienlaikus saglabājot komersantu investīciju motivāciju un tirgus stabilitāti. Latvija uzskata, ka nepieciešams izmantot elastīgus, samērīgus un tehnoloģiski neitrālus mehānismus, kas samazina izmaksu slogu energoietilpīgajām nozarēm un nodrošina investīciju prognozējamību.
Latvija uzskata, ka elektroenerģijas cenu noteikšanai primāri jābalstās tirgus procesos, kas nodrošina efektīvu konkurenci starp tirgus dalībniekiem, vienlaikus izvairoties no pasākumiem, kas varētu radīt papildu izmaksas citiem tirgus dalībniekiem vai ierobežot konkurenci. Latvija uzskata, ka atbalsts rūpniecības elektrifikācijai būtu īstenojams caur mērķētu uzņēmējdarbības atbalstu, kā arī stiprinot elektroenerģijas tirgu un konkurenci tajā.
Vienlaikus Latvija uzsver nepieciešamību turpināt atjaunīgo energoresursu jaudu attīstību un to diversifikāciju, kā arī attīstīt starpsavienojumus un veicināt esošo tirgus instrumentu izmantošanu, tostarp elektroenerģijas pirkuma līgumus, kas nodrošina lielāku cenu prognozējamību. Tāpat būtiski ir nodrošināt ekonomiski pamatotu risku sadali starp tirgus dalībniekiem un veicināt jaunu, industriālajiem patērētājiem pielāgotu elektroenerģijas produktu attīstību, kā arī veicināt industriālo patērētāju iesaisti elastības un pieprasījuma reakcijas risinājumos. 
Reaģējot uz strauju enerģijas cenu kāpumu un ar to saistītajām svārstībām enerģētikas tirgū, Latvija aicina izvērtēt iespējas iestrādāt emisiju kvotu tirdzniecības sistēmā mērķētus un pagaidu elastības mehānismus, kas ārkārtējos un objektīvi pamatotos apstākļos ļautu uz ierobežotu laiku mazināt CO₂ izmaksu slogu energoietilpīgajām nozarēm un siltumapgādes operatoriem, vienlaikus saglabājot sistēmas pamatprincipus un ilgtermiņa dekarbonizācijas mērķu.
Attiecībā uz tīklu pieejamības uzlabošanu Latvija uzsver, ka ar piesardzību vērtē priekšlikumu izstrādāt jaunus nosacījumus tīkla un sistēmas tarifiem. Ir būtiski, lai jaunie nosacījumi ņemtu vērā tīkla pakalpojumu un sistēmas faktisko izmaksu struktūru un vienlaikus sekmētu tīkla efektīvu noslodzi un jaudu pieejamību citiem lietotājiem. 
Atbilstoši Latvijas pieredzei tīkla tarifu izstrādē un piemērošanā ir svarīgi nodrošināt nediskriminējošus tarifus dažādu kategoriju lietotājiem, kā arī sekmēt zemāku elektroenerģijas tīkla pakalpojumu mainīgo izmaksu proporciju tarifos. Tāpat ar lielu piesardzību būtu jāvērtē ierosinājumi, kas paredz atkāpšanos no ES sabiedrisko pakalpojumu regulēšanas pamatprincipiem vai pieļauj sistemātisku iespēju piemērot tarifus, kas neatbilst faktiskajām sistēmas pakalpojumu sniegšanas izmaksām. 
3) Darba pusdienas. Vienotā tirgus stiprināšana: kopīga atbildība un labāka ieviešana (Reinforcing the Single Market: Shared responsibility, Stronger delivery)
ES konkurētspēja, noturība un vieta pasaules ekonomikā ir cieši saistīta ar labi funkcionējošu vienoto tirgu. Kopīgais ceļvedis “Viena Eiropa, viens tirgus” skaidri uzsver, ka pilnībā integrēta vienotā tirgus izveide, kas ir pieejams iedzīvotājiem un uzņēmumiem, ir neatliekama un kopīga visu dalībvalstu un ES iestāžu atbildība.
Lai to panāktu, tādi strukturālie šķēršļi kā vienotā tirgus stratēģijā identificētais “Terrible Ten” (“briesmīgais desmitnieks”) ir jānovērš mērķtiecīgi un sistemātiski. Noturīgākie šķēršļi ietver nepietiekamu atbildības uzņemšanos un koordināciju dalībvalstu līmenī, atšķirīgus un sarežģītus nacionālos noteikumus, kā arī nenoteiktību attiecībā uz noteikumu īstenošanu un atbildību par vienotā tirgus normu ievērošanu ES.
Lai stiprinātu nacionālo atbildību un uzlabotu koordināciju ES mērogā, dalībvalstis ir izveidojušas augsta līmeņa vienotā tirgus koordinatoru (Senior Single Market Sherpas) tīklu, kas ar Eiropas Komisiju sadarbojas, lai pārvarētu noturīgus šķēršļus. Šo amatpersonu uzdevums ir darboties ārpus ierastajām institucionālajām robežām, mazināt disbalansu starp politiskajām saistībām un tehnisko īstenošanu, kā arī veicināt radošus risinājumus un kompromisus turpmākam progresam.
Vienlaikus Eiropas Komisijai ir centrāla loma vienotu noteikumu ievērošanas nodrošināšanā un to konsekventā piemērošanā. Komisijas nesenais paziņojums “Vienkāršāks, skaidrāks un labāk īstenots ES noteikumu kopums” iezīmē pāreju uz proaktīvāku un mērķētāku uzraudzību. Galvenie šīs pieejas elementi ir:
· īpaši izstrādāti instrumenti un stingrāka uzraudzība, tostarp izmantojot Eiropas semestri un Vienotā tirgus noteikumu izpildes darba grupu (SMET), lai ierobežotu pārmērīgu nacionālo prasību noteikšanu;
· mērķēta un intensīva uzraudzība 11 prioritārās jomās;
· ātrākas pārkāpumu procedūras, saīsināti termiņi, automatizētas atbilstības pārbaudes, izmantojot mākslīgo intelektu, un stingrākas finansiālās sankcijas.
Turklāt Komisija ierosina sistemātiski vairāk izmantot regulas, nevis direktīvas, ja tas ir iespējams ES kompetences ietvaros, tādējādi apzināti ierobežojot jaunas sadrumstalotības un papildu nacionālo prasību rašanās iespējas.
Kopumā šie pasākumi, ja tiem ir skaidrs politisks atbalsts un virzība, var būt nozīmīgs solis virzienā uz integrētāku un konkurētspējīgāku vienoto tirgu, ko nodrošina saskaņota ieviešana valstīs un efektīvāka ES noteikumu uzraudzība. Ņemot vērā iepriekšminēto, Īrijas prezidentūra aicina diskutēt par šādiem jautājumiem:
· Nacionālās pārvaldības stiprināšana: kā dalībvalstis var uzlabot vienotā tirgus noteikumu ieviešanu un izpratni par tiem, lai novērstu un identificētu pārmērīgas nacionālās prasības un citus šķēršļus?
· Prioritātes ES mēroga rīcībai: pamatojoties uz Komisijas paziņojumu “Vienkāršāks, skaidrāks un labāk īstenots ES noteikumu kopums” (COM(2026)380), kurās jomās spēcīgāka vai mērķētāka Komisijas rīcība varētu sniegt vislielāko ieguldījumu vienotā tirgus noteikumu ievērošanā visās dalībvalstīs?
Latvijas nostāja
Latvijas nostāja ir izklāstīta Ekonomikas ministrijas nacionālajā pozīcijā Nr. 1 “Par Eiropas Komisijas 2025. gada 21. maija paziņojumu Eiropas Parlamentam, Padomei, Eiropas Ekonomikas un sociālo lietu komitejai un Reģionu komitejai “Vienotais tirgus – mūsu Eiropas mājas tirgus nenoteiktā pasaulē. Stratēģija vienkāršam, saskaņotam un spēcīgam Vienotajam tirgum”, kas apstiprināta 2025. gada 1. jūlija MK sēdē.
Latvija atbalsta pieeju, ka vienotā tirgus stiprināšanā prioritāri jānodrošina esošo ES noteikumu labāka īstenošana un izpilde, koncentrējoties uz praktisku šķēršļu novēršanu uzņēmējdarbībā, pakalpojumu sniegšanā un pārrobežu darbībā, nevis jauna regulējuma radīšanu.
Attiecībā uz nacionālās pārvaldības stiprināšanu Latvija uzskata, ka dalībvalstīm jāstiprina iekšējie mehānismi, kas ļauj savlaicīgi identificēt pārmērīgas nacionālās prasības un novērst jaunu šķēršļu rašanos. Piemēram, Latvijā tiesību aktu projekti tiek publicēti vienotajā tiesību aktu projektu portālā un tiem tiek pievienots ietekmes izvērtējums, tostarp par prasību nepieciešamību, samērīgumu un pamatojumu. Turklāt pašvaldībām un ministrijām ir pienākums iesniegt Ekonomikas ministrijai izvērtēšanai tiesību aktu projektus, kuros varētu būt ietvertas prasības pakalpojumu sniedzējiem, lai noteiktu, vai nepieciešama paziņošana saskaņā ar Pakalpojumu direktīvu.
Saistībā ar “Terrible Ten” šķēršļu novēršanu un SMET darbu, Latvija turpina konsultāciju procesu ar iesaistītajām institūcijām, lai izvērtētu problēmas pēc būtības un noteiktu mērķētus, reālistiskus un praktiski īstenojamus pasākumus. Latvijas ieskatā, jāfokusējas uz reāliem un pierādījumos balstītiem šķēršļiem, izvairoties no nepietiekami pamatotiem vērtējumiem.
Attiecībā uz ES mēroga rīcības prioritātēm Latvija uzskata, ka Komisijas mērķētāka rīcība vislielāko pievienoto vērtību varētu sniegt jomās, kur atšķirīgas nacionālās prasības būtiski kavē pārrobežu darbību un rada ievērojamas izmaksas uzņēmumiem, īpaši MVU. Prioritāri būtu jārisina šķēršļi pakalpojumu jomā, tostarp uzņēmējdarbības veikšanas prasību kontekstā, kā arī jomās, kur atšķirīgas produktu, standartu, sertifikācijas, marķēšanas, iepakojuma vai atkritumu apsaimniekošanas prasības rada vienotā tirgus sadrumstalotību.
Latvijas ieskatā, pakalpojumu jomā lielāka uzmanība būtu jāpievērš preventīvai rīcībai. Pakalpojumu direktīvas potenciāls joprojām netiek pilnībā izmantots, īpaši attiecībā uz tās paziņošanas mehānismu. Tādēļ ES līmenī būtu lietderīgi stiprināt preventīvos instrumentus, tostarp pilnveidot Pakalpojumu direktīvas paziņošanas mehānismu, ņemot vērā TRIS sistēmas labāko praksi. Latvijas ieskatā, visnoderīgākais atbalsts nacionālajām iestādēm būtu praktiskas ES līmeņa vadlīnijas, ietverot arī konkrētus piemērus un nozaru scenārijus. Tas nodrošinātu agrīnu informācijas apmaiņu, lielāku regulējuma pārredzamību un iespēju identificēt iespējamos šķēršļus pirms nacionālo pasākumu pieņemšanas. 
Kopumā Latvija atbalsta Komisijas centienus stiprināt preventīvo uzraudzību, vienotā tirgus noteikumu izpildi un digitālu risinājumu izmantošanu. Vienlaikus Komisijas rīcībai jābūt samērīgai, paredzamai, balstītai skaidrās vadlīnijās, dialogā ar dalībvalstīm un reālistiskos termiņos.

